དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཞུགས་ཁྲིར་༸ཞབས་སོར་བདེ་བར་འཁོད་མཚམས་རུ་སུ་བོད་ཀྱི་སྐུ་ཚབ་དོན་གཅོད་ཏེ་ལ་རིན་པོ་ཆེས་འཚམས་འདྲི་དང་བཅས་ཏེ་བགྲོ་གླེང་གསུང་བཤད་པ་མཚམས་སྦྱོར་གནང་བ་དང་།དེ་རྗེས་བོད་ཀྱི་སྨན་རྩིས་ཁང་གི་རྣམ་གྲོལ་ལྷ་མོ་ལགས་ནས་འབྱུང་བ་ལྔ་དང་།ལུས་ཀྱི་གྲུབ་ཚུལ།གནས་པ་རྩ་དང་།གཡོ་བ་རླུང་གི་རྣམ་གཞགནད་རིགས་ལས་རླུང་མཁྲིས་བད་ཀན་གསུམ་དང་།ཚ་གྲང་གི་ནད་དང་དེ་དག་ལས་གྲོལ་ཚུལ་བཅས་དང་།མངལ་དུ་བདུན་ཕྲག་ཉེར་ལྔ་གོང་ལ་རྣམ་ཤེས་ཞུགས་རྒྱུ་དང་།བདུན་ཕྲག་ཉེར་དྲུག་གི་སྐབས་སུ་རྣམ་ཤེས་ཞུགས་ནས་སྐྱེ་བ་སྔོན་མའི་བག་ཆགས་ཇེ་གསལ་དང་དྲན་པ་དང་།སྐྱེས་ནས་ལོ་ཤས་རྗེས་ཚེ་འདི་དང་འབྲེལ་བའི་བྱ་སྤྱོད་གཙོ་བོར་མངོན་དུ་གྱུར་པས་སྐྱེ་བ་སྔོན་མའི་གནས་ཚུལ་རིམ་བཞིན་མི་གསལ་བར་གྱུར་ཚུལ་སོགས་སྨན་གཞུང་དང་འབྲེལ་ནས་གསུང་བཤད་གནང་བ་དང་།དེ་དང་འབྲེལ་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྐུ་ན་ཆུང་དུས་ཀྱི་རྣམ་ཐར་སྐོར་བཀའ་ཕེབས་པ་དང་།ཚོགས་བཅར་བའི་ཁྲོད་དྲི་བ་ཁག་ཅིག་ཞུས་རྗེས་གསོལ་ཇའི་བར་གསེང་བཏང་།